Det er organisationen Black Lives Matter, der står bag arrangementet, der finder sted på Toldbod Plads i Aalborg. Og den nordjyske folketingspolitiker, Per Larsen (Kons.) opfordrer folk til at holde sig væk fra demonstrationen - af hensyn til smittefare. - Jeg synes, det er ansvarsløst både for arrangørerne og dem, der deltager.  Det er uansvarligt og hensynløst, der er nogle, der er bange for at dø - og det er en virus, der dræber, siger Per Larsen, der er sundhedsordfører for de Konservative. Det er organisationen Black Lives Matter, der demonstrerer mod systematisk racisme og politibrutalitet i kølvandet på amerikaneren George Floyds død. Søndag deltog 15.000 mennesker i en lignende demonstration i København. I dag har omkring 1.100 meldt deres ankomst til demonstrationen, der foregår fra klokken 17 til 19. Per Larsen anerkender, at folk skal have mulighed for at demonstrere, men han mener, der er mange andre måder, man kan demonstrere på. - Man kan hænge tusindvis af plakater op, og man kan lave arrangementer viruelt – og altså ikke fysisk, jeg synes, man skal afholde sig fra at stimle sammen så mange mennesker. Jeg synes, det er tankeløst og uansvarligt, siger Per Larsen. Politiet er klar Nordjyllands Politi er med på Toldbod Plads i Aalborg og holder øje med demonstrationen. - Vi håndterer den som alle andre demonstrationer, siger Ole Kristensen, politiinspektør, Nordjyllands Politi og tilføjer: - Vi skal sikre, at folk kan komme til at ytre deres meninger og tilkendegivelser, som de har ret til ifølge Grundloven, så vi skal bare sikre os, at det  foregår i god ro og orden, så de kan komme med deres budskab. Lige nu er vi jo i en særlig situation, corona-situationen, hvor vi hele tiden bliver opfordret til at holde afstand og så v  idere, hvad kan I gøre i den henseende ? - Det er jo sådan, at anmeldte  demonstrationer og folks ytringsfrihed er undtaget for de her regler, så det blander vi os ikke i i den her sammenhæng. siger Ole Kristensen, politiinspektør, Nordjyllands Politi. Grundlovssikret ret Det er en Grundlovssikret rettighed at demonstrere. Sådan lyder det fra det nordjysk valgte folketingsmedlem, Peder Hvelplund, der er sundhedsordfører for Enhedslisten. - Det har alle partier været enige om i forbindelse med vedtagelsen af hasteloven, nemlig at de grundlovssikrede frihedsrettigheder skulle vi stadig stå vagt om. Det er vigtigt, at forsvare dem også i en krisesituation, men det er klart, at når man deltager i en demonstration, så udviser man en særlig agtpågivenhed, man tager hensyn til sig selv og det omgivende samfund, siger Peder Hvelplund.

Opsummering:
Den planlagte demonstration tirsdag eftermiddag på Toldbod Plads i Aalborg er gået i gang, og mellem 400 og 500 mennesker er mødt frem, vurderer TV2 Nords reporter på stedet. Og det er på trods af flere politiske advarsler om at deltage i store demonstrationer i  en corona-tid.